作者：林正大
词牌/韵律：贺新凉・贺新郎

paragraphs: 酌以蒲城酒。
撷湘累、秋英满泛，介君眉寿。
赠君点漆黟川墨，与印文章大手。
问此别、相逢难又。
三叠阳关声堕泪，写平时、兄弟情长久。
离别事，古来有。
十年骨肉情何厚。
对江山千里，共期白首。
夜雨连床追旧事，惟恨音书渐少。
便只恐、炊沙不饱。
翰墨新功收汗马，话书囊、无底何时了。
欢未足，听鸡晓。